PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/014	Bratislava 30. marca 2009	

Protimonopolný úrad Slovenskej republiky, odbor koncentrácií, v správnom konaní číslo 0001/OK/2009 začatom dňa 28. 01. 2009 na základe oznámenia koncentrácie prostredníctvom splnomocnenej spoločnosti Advokátska kancelária JUDr. Katarína Segečová, s. r. o., Čajkovského 5, 811 04 Bratislava, v mene ktorej koná JUDr. Katarína Segečová, advokát, vo veci koncentrácie podnikateľov PENTA INVESTMENTS LIMITED, so sídlom 212 Ayias Phylaxeos & Polygnostou Street, C & I Center (Building), 2nd Floor, P. C. 3803 Limassol, Cyprus, reg. č. HE 158996 a NOVES okná, s. r. o., so sídlom Radlinského ul. 24, 052 01 Spišská Nová Ves, IČO: 31 683 789,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom PENTA INVESTMENTS LIMITED, so sídlom 212 Ayias Phylaxeos & Polygnostou Street, C & I Center (Building), 2nd Floor, P. C. 3803 Limassol, Cyprus, reg. č. HE 158996 prostredníctvom spoločnosti FORTUNOR TRADING LTD, so sídlom Kyriakou Matsi, 16, Eagle House, 10. poschodie, Agioi Omologites, P. C. 1082 Nikózia, Cyprus, reg. č. HE 223188 nad podnikom podnikateľa NOVES okná, s. r. o., so sídlom Radlinského ul. 24, 052 01 Spišská Nová Ves, IČO: 31 683 789 na základe Zmluvy o prevode obchodných podielov, ktorú dňa 10. 12. 2008 uzatvorili František Vartovník st., Sládkovičova 18, Smižany ako predávajúci a František Vartovník ml., Hollého 40, Smižany ako predávajúci a Ing. Jozef Janov, Slavkovská 337, 059 86 Nová Lesná ako kupujúci a spoločnosť FORTUNOR TRADING LTD, so sídlom Kyriakou Matsi, 16, Eagle House, 10. poschodie, Agioi Omologites, P. C. 1082 Nikózia, Cyprus, reg. č. HE 223188 ako kupujúci.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 360/2009 dňa 28. 01. 2009 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ PENTA INVESTMENTS LIMITED, so sídlom 212 Ayias Phylaxeos & Polygnostou Street, C & I Center (Building), 2nd Floor, P. C. 3803 Limassol, Cyprus, reg. č. HE 158996 (ďalej len „PENTA“) prostredníctvom splnomocnenej spoločnosti Advokátska kancelária JUDr. Katarína Segečová, s. r. o., Čajkovského 5, 811 04 Bratislava, v mene ktorej koná JUDr. Katarína Segečová, advokát (ďalej len „právna zástupkyňa“), oznamuje nadobudnutie výlučnej kontroly prostredníctvom spoločnosti FORTUNOR TRADING LTD, so sídlom Kyriakou Matsi, 16, Eagle House, 10. poschodie, Agioi Omologites, P. C. 1082 Nikózia, Cyprus, reg. č. HE 223188 (ďalej len „Fortunor“) nad podnikom podnikateľa NOVES okná, s. r. o., so sídlom Radlinského ul. 24, 052 01 Spišská Nová Ves, IČO: 31 683 789 (ďalej len „Noves“) na základe Zmluvy o prevode obchodných podielov, ktorú dňa 10. 12. 2008  uzatvorili František Vartovník st., Sládkovičova 18, Smižany (ďalej len „pán Vartovník st.“)  ako predávajúci a František Vartovník ml., Hollého 40, Smižany (ďalej len „pán  Vartovník ml.“) ako predávajúci a Ing. Jozef Janov, Slavkovská 337, 059 86 Nová Lesná (ďalej len „pán Ing. Janov“) ako kupujúci a spoločnosť Fortunor ako kupujúci (ďalej len „Zmluva o prevode obchodných podielov“).

Dňa 28. 01. 2009 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0001/OK/2009, o čom úrad informoval oznamovateľa koncentrácie listom číslo 563/PMÚ SR/2009 zo dňa 10. 02. 2009.

Doručené oznámenie koncentrácie bolo doplnené listom zaevidovaným úradom pod číslom pod číslom 477/2009 dňa 04. 02. 2009. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 563/PMÚ SR/2009 zo dňa 10. 02. 2009 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Účastník konania doplnil chýbajúce informácie a podklady podľa § 10 ods. 12 zákona a vyhlášky listami zaevidovanými úradom pod číslami 867/2009 dňa 27. 02. 2009 a 1066/2009 dňa 11. 03. 2009. Doručením listu číslo 1066/2009 sa oznámenie predmetnej koncentrácie stalo úplným a dňa 12. 03. 2009 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 1090/PMÚ SR/2009 zo dňa 12. 03. 2009.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 Eur (100 000 Sk) bol uhradený dňa 26. 02. 2009.

V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia  uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných v prieskume úradu vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	PENTA

PENTA je spoločnosť založená v súlade s právnym poriadkom Cyperskej republiky zaregistrovaná pod číslom HE 158996. PENTA je jednou zo spoločností patriacich do ekonomickej skupiny podnikateľa Penta Holding Limited, ktorý je spoločnosťou holdingového typu (ďalej len „skupina PENTA“). Spoločnosti zo skupiny PENTA sa podľa oznámenia koncentrácie zaoberajú investovaním do kapitálu súkromných podnikov, pričom sa zameriavajú predovšetkým na reštrukturalizačné projekty v oblasti strednej a východnej Európy. Štruktúra skupiny ako aj zoznam spoločností patriacich do skupina PENTA boli označené za predmet obchodného tajomstva a sú súčasťou spisového materiálu.

Spoločnosti zo skupiny PENTA vlastnia v Slovenskej republike viacero podnikov pôsobiacich v rozličných odvetviach, pričom zoznam aktivít, ktoré vykonávajú spoločnosti zo skupiny PENTA na území Slovenskej republiky je súčasťou spisového materiálu.

Podnikateľ PENTA pôsobí na území Slovenskej republiky aj prostredníctvom spoločnosti OKNA Rąbień Sp. z o. o., ul. Sucha 1/3, 95-070 Aleksandrów Łódzki, Poľsko, registrovaná v XX Divízii Okresného súdu Łódź Śródmieście v Łódź, obchodný register, pod č. KRS 164521 (ďalej len „Rabien“).

Podnikateľ PENTA nadobudol spoločnosť Rabien na základe rozhodnutia Európskej Komisie č. COMP/M.5386 zo dňa 24. 02. 2009. Hlavnou činnosťou spoločnosti Rabien je podľa oznámenia koncentrácie výroba a predaj rôznych typov okien a dverí, pričom na území Slovenskej republiky vystupuje spoločnosť Rabien prostredníctvom dovozov svojich výrobkov z Poľska. 

Z vyššie uvedených skutočností vyplýva, že spoločnosť PENTA je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Noves

Spoločnosť Noves je spoločnosť s ručením obmedzeným zapísaná v obchodnom registri Okresného súdu Košice I, odd.: Sro, vl. č.: 4074/V. Majiteľmi spoločnosti Noves sú pán Vartovník st. a pán Vartovník ml., pričom každý z nich vlastní 50 %-ný podiel na základnom imaní spoločnosti Noves. 

Predmetom činnosti spoločnosti Noves sú podľa predložených podkladov a informácií nasledovné činnosti:
-	obchodná činnosť a sprostredkovanie v sortimente: plastové, hliníkové, drevené okná a dvere, komponenty potrebné k výrobe drevených, hliníkových, plastových okien a dverí, roliet, garážových brán ako aj profilov, kovania, výplní, elektromotorov, prevodov, parapetných dosiek, spojovacieho materiálu, výstuží a farbív, technologických celkov a ich súčastí, náhradných dielov, náradia a pomôcok potrebných na výrobu drevených, hliníkových plastových okien, potraviny, zelenina, drogéria, kozmetika, stavebniny, železiarstvo, športové potreby, elektrické spotrebiče, autá,
-	výroba: plastové dvere, okná a ich rámy, okenice, brány a kovové dvere, okná a ich rámy, okenice, brány,
-	konzultačná a poradenská činnosť v oblasti obchodu a služieb,
-	reklamná a propagačná činnosť,
-	podnikanie v oblasti nakladania s iným ako nebezpečným odpadom,
-	výroba sieťok proti hmyzu a okenných žalúzií,
-	výroba roliet a garážových brán,
-	laminácia profilov a povrchová úprava profilov,
-	kúpa tovaru na účely jeho predaja konečnému spotrebiteľovi (maloobchod) alebo na účely jeho predaja iným prevádzkovateľom živnosti (veľkoobchod),
-	omietkárske práce,
-	prenájom hnuteľného majetku,
-	prenájom dopravných zariadení, áut.

Podľa oznámenia koncentrácie spoločnosť Noves priamo ani nepriamo nekontroluje žiadnu spoločnosť.

Vzhľadom na to, že spoločnosť Noves je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 10. 12. 2008 uzatvorili pán Vartovník st. a pán Vartovník ml. ako predávajúci a pán Ing. Janov a spoločnosť Fortunor ako kupujúci Zmluvu o prevode obchodných podielov. 

Spoločnosť Fortunor získa na základe Zmluvy o prevode obchodných podielov 99 %-ný podiel na základnom imaní spoločnosti Noves a pán Ing. Janov získa na základe Zmluvy o prevode obchodných podielov 1 %-ný podiel na základnom imaní spoločnosti Noves.

Z predložených podkladov a informácií vyplýva, že spoločnosť Fortunor je 100 %-ná dcérska spoločnosť podnikateľa PENTA, pričom spoločnosť Fortunor bola založená výlučne pre realizáciu investičného projektu, ktorou je akvizícia spoločnosti zaoberajúca sa výrobou okien a dverí na základe Zmluvy o prevode obchodných podielov. Pán Ing. Janov, ktorý získa 1 %-ný podiel na základnom imaní spoločnosti Noves, je podľa oznámenia koncentrácie investičný manažér pracujúci pre podnikateľa PENTA.

Na základe predložených podkladov a informácií úrad zistil, že vzhľadom na to, že podnikateľ PENTA je 100 %-ným majiteľom spoločnosti Fortunor, uskutočnením posudzovanej koncentrácie získa podnikateľ PENTA prostredníctvom spoločnosti Fortunor možnosť rozhodovať o prijímaní rozhodnutí strategického charakteru v podniku podnikateľa Noves. Z vyššie uvedeného teda vyplýva, že uskutočnením posudzovanej koncentrácie nadobudne podnikateľ PENTA nepriamu výlučnú kontrolu nad podnikom podnikateľa Noves.

Vzhľadom na vyššie uvedené skutočnosti úrad dospel k záveru, že uzatvorením Zmluvy o prevode obchodných podielov vznikla koncentrácia medzi podnikateľmi PENTA a Noves podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ PENTA, ktorý získava nepriamu výlučnú kontrolu nad podnikom podnikateľa Noves. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie je teda účastníkom koncentrácie podnikateľ PENTA, ktorý získava nepriamu výlučnú kontrolu nad podnikom podnikateľa Noves, ako aj podnikateľ Noves, nad ktorým je nepriama výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 Eur (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 210,79 Eur (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 Eur (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 Eur (1 200 000 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzatvorené účtovné obdobie predchádzajúce vzniku koncentrácie, t. j. za rok 2007, bol vyšší ako 39 832 702,65 Eur (1 200 000 000 Sk) a obaja účastníci koncentrácie dosiahli každý v roku 2007 na území Slovenskej republiky celkový obrat vyšší ako 11 949 210,79 Eur (360 000 000 Sk).

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. a) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o prevode obchodných podielov, ktorá bola uzatvorená dňa 10. 12. 2008. Vzhľadom na to, že oznámenie predmetnej koncentrácie bolo doručené úradu dňa 28. 01. 2009, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Vzhľadom na to, že obaja účastníci koncentrácie sa zaoberajú výrobou a predajom okien a dverí, účastník konania označil za tovarový relevantný trh, na ktorom dochádza k prekrývaniu aktivít účastníkov koncentrácie, relevantný trh výroby a predaja drevených, plastových a hliníkových okien a drevených, plastových, hliníkových balkónových, resp. terasových dverí (ďalej spolu ako „trh výroby a predaja okien a dverí“).

Relevantný trh výroby a predaja okien a dverí

Účastník konania v oznámení koncentrácie uvádza, že tovarový relevantný trh okien a dverí zahŕňa drevené, hliníkové a plastové okná a dvere, a to vzhľadom na to, že tieto typy okien a dverí sú podľa účastníka konania vzájomne zastupiteľné bez ohľadu na použitý výrobný materiál. 

Podľa oznámenia koncentrácie patria okná a dvere na jeden trh, a to najmä z dôvodu, že podnikatelia pôsobiaci na trhu okien a dverí sa nešpecializujú len na okná alebo len na balkónové, či terasové dvere. Pri dodávke týchto produktov automaticky jeden podnikateľ dodáva oba typy tovaru (okná aj dvere, ak sú požadované). Z oznámenia koncentrácie vyplýva, že nie je bežné a technicky ťažko realizovateľné, aby si odberateľ u jedného dodávateľa objednal okná a u druhého balkónové, resp. terasové dvere. 

Z predložených podkladov a informácií v oznámení koncentrácie vyplýva, že vlastnosti plastových, hliníkových a drevených okien sú podľa účastníka konania navzájom porovnateľné, pričom cena za hliníkové a drevené výrobky je vyššia ako cena za plastové výrobky, a že hliníkové výrobky sa používajú skôr pri výstavbe komerčných a administratívnych budov a pri rezidenčnej výstavbe sa využívajú najmä plastové a hliníkové výrobky. 

Zároveň účastník konania v oznámení koncentrácie uvádza, že napriek určitým rozdielom v technológiách pri výrobe okien a dverí z plastu, hliníka a dreva sú podnikatelia pripravení a vyrábajú produkty vo viacerých oblastiach (plast a hliník, prípadne aj drevo) a vyrábajú sa aj také výrobky, ktoré sú z dôvodu požiadaviek konečných spotrebiteľov kombináciou dvoch/troch materiálov (napr. plastové okná s vonkajším dreveným dizajnom). 

Vzhľadom na to, že podľa účastníkov koncentrácie predstavujú jednotlivé typy okien a dverí navzájom zastupiteľné výrobky, účastníci koncentrácie vymedzili v oznámení koncentrácie relevantný trh z tovarového hľadiska ako relevantný trh okien a dverí bez ohľadu na použitý výrobný materiál.

Z rozhodnutia Európskej Komisie č. COMP/M.2094 – HT-TROPLAST/KÖMMERLING však úrad zistil, že rozdiely v materiáloch používaných pri výrobe okien a dverí sa prenášajú aj do finálnych produktov, a tým vznikajú rozdiely medzi jednotlivými druhmi okien a dverí. 

Vzhľadom na vyššie uvedené úrad skúmal, či na základe týchto rozdielov je možné definovať samostatné tovarové relevantné trhy pre plastové, hliníkové a drevené okná a dvere. Úrad sa pritom zameral na dopytovú ako aj ponukovú zastupiteľnosť okien a dverí vyrobených z plastu, hliníka a dreva, a skúmal teda vzájomnú zastupiteľnosť jednotlivých druhov okien a dverí z hľadiska spotrebiteľa, ako aj technické, technologické a iné požiadavky pri výrobe okien a dverí z plastu, hliníka a dreva.

Uvedené úrad zisťoval aj v rámci prieskumu, v ktorom boli oslovení vybraní podnikatelia zaoberajúci sa výrobou a predajom okien a dverí na území Slovenskej republiky. Z  odpovedí viacerých oslovených podnikateľov vyplýva, že okná a dvere vyrobené z plastu, hliníka alebo dreva majú odlišné tepelnotechnické a statické vlastnosti, pevnostné charakteristiky, ceny ale aj životnosť. Na základe vlastností jednotlivých okien a dverí sa hliníkové okná a dvere podľa oslovených podnikateľov používajú hlavne na veľkorozmerné presklené steny a fasády, pričom plastové a drevené okná a dvere sa používajú najmä pri výstavbe alebo obnove bytových domov. 

Z uskutočneného prieskumu zároveň vyplýva, že na výrobu plastových, hliníkových a drevených okien a dverí sú potrebné odlišné technológie, ktoré sú finančne náročné, a preto sa podnikatelia väčšinou špecializujú na výrobu okien a dverí z jedného materiálu, prípadne na výrobu okien a dverí z plastu a hliníka, pričom drevené okná a dvere z dreva vyrábajú spravidla iní podnikatelia.

Podľa oznámenia koncentrácie je kľúčovým predpokladom pôsobenia na tomto trhu distribučná sieť. Účastníci koncentrácie v oznámení koncentrácie uviedli, že odberateľov okien a dverí tvoria najmä koneční zákazníci, obchodní zástupcovia, malé stavebné spoločnosti a developerské spoločnosti. Na základe prístupu k spôsobu distribúcie možno vo všeobecnosti rozlíšiť spoločnosti, ktoré prevádzkujú vlastné pobočky, ktoré predávajú okná a dvere konečnému zákazníkovi a spoločnosti, ktoré využívajú služby nezávislých obchodných zástupcov, s ktorými majú uzatvorené zmluvy o dodávkach tovaru pre veľkoodberateľov a väčších zákazníkov. Niektoré spoločnosti využívajú oba varianty predaja. 

Z vyššie uvedených skutočností vyplýva, že vzhľadom na rozdielne vlastnosti, ceny a účel použitia okien a dverí vyrobených z plastu, hliníka a dreva, ako aj vzhľadom na rozdielne technológie používané pri výrobe okien a dverí z plastu, hliníka a dreva, môžu predstavovať okná a dvere vyrobené z rôznych druhov materiálov samostatné tovarové relevantné trhy, avšak vzhľadom na závery uvedené v tomto rozhodnutí úrad ponechal v tomto prípade presnú definíciu predmetného relevantného trhu otvorenú. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z priestorového hľadiska vymedzili účastníci koncentrácie relevantný trh výroby a predaja okien a dverí ako územie Európy, pričom vychádzali zo skutočnosti, že účastníci koncentrácie pôsobia na trhu okien a dverí vo viacerých európskych štátoch (Slovenská republiky, Česká republika, Nemecko, Maďarsko, Poľsko, Rakúsko, Belgicko) a ich aktivity sa môžu bez významných bariér rozšíriť na územia ďalších európskych štátov.

Účastníci koncentrácie v oznámení koncentrácie zároveň uvádzajú, že náklady spojené s prepravou okien a dverí nemajú v rámci Európy pre odberateľa zásadný význam a neexistujú ani žiadne iné bariéry vstupu na trhy okien a dverí ostatných európskych štátov. Ďalej tiež uvádzajú, že z dôvodu neexistencie administratívnych prekážok exportu okien (minimálne v rámci Európskej únie) je štandardom, že väčší výrobcovia dodávajú okná a dvere do rôznych krajín. Prekážkou vstupu na iné trhy môžu byť podľa účastníkov koncentrácie iba odlišné technické požiadavky daného trhu. Účastníci koncentrácie však v oznámení koncentrácie konštatujú, že v krajinách strednej Európy platia pre trh okien a dverí rovnaké štandardy a preferencie zákazníkov sú podobné.

Vzhľadom na závery uvedené v tomto rozhodnutí úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh výroby a predaja okien a dverí na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z oznámenia koncentrácie vyplýva, že účastníci koncentrácie očakávajú v roku 2009 stagnáciu relevantného trhu výroby a predaja okien. Z dôvodu celosvetovej finančnej krízy predpokladajú na jednej strane zníženie stavebnej činnosti, ale na strane druhej predpokladajú zvýšenie dopytu v oblasti výmeny okien a dverí kvôli snahe o zníženie nákladov na energie. Dostupné štúdie síce predpokladali rast cca 8 % ročne do roku 2011, no v dôsledku súčasnej krízy očakávajú účastníci koncentrácie negatívne dopady aj na relevantný trh výroby a predaja okien a dverí.

Podľa podkladov a informácií uvedených v oznámení koncentrácie je dôvodom posudzovanej koncentrácie snaha podnikateľa PENTA, resp. spoločnosti Rabien, expandovať na slovenskom trhu okien a dverí prostredníctvom výroby umiestnenej na Slovensku, a zároveň tak rozšíriť výrobnú kapacitu spoločnosti Rabien. Účinkom koncentrácie bude podľa oznámenia koncentrácie prenesenie výrobných a obchodných aktivít spoločnosti Rabien realizovaných na Slovensku na spoločnosť Noves. 

Vzhľadom na to, že tak ako už bolo uvedené vyššie, aktivity účastníkov koncentrácie PENTA a Noves sa v predmetnom prípade prekrývajú na relevantnom trhu výroby a predaja okien a dverí, úrad považuje predmetnú koncentráciu za koncentráciu horizontálneho charakteru.

Z hľadiska možného prepojenia vertikálnych aktivít účastníkov koncentrácie úrad zistil, že podnikateľ PENTA sa zaoberá aj vykonávaním developerskej činnosti. Z oznámenia koncentrácie však vyplýva, že podnikateľ Noves nerealizuje predaj svojich okien a dverí developerským spoločnostiam vzhľadom na obchodno-dodávateľské podmienky developerských spoločností, ako aj vzhľadom na výrobnú kapacitu, prostredníctvom ktorej nie je podnikateľ Noves schopný vyrábať požadované objemy pre developerské projekty. Vychádzajúc z vyššie uvedených skutočností úrad dospel k záveru, že posudzovanou koncentráciou nedochádza k vertikálnemu prekrývaniu aktivít účastníkov koncentrácie.

Z oznámenia koncentrácie zároveň vyplýva, že určité spoločnosti zo skupiny PENTA pôsobia na trhu hliníkových výrobkov, avšak vzhľadom na to, že portfólio ich výrobkov je odlišné od hliníkových profilov, ktoré sa dodávajú na trh okien a dverí a nie je možné, aby sa tieto spoločnosti preorientovali na výrobu hliníkových profilov pre okná a dvere bez vysokých vstupných nákladov, posudzovanou koncentráciou nedochádza k vertikálnemu prekrytiu aktivít účastníkov koncentrácie. 

Pri posudzovaní dopadov predmetnej koncentrácie na hospodársku súťaž na vymedzenom relevantnom trhu úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli označené za predmet obchodného tajomstva a sú súčasťou spisového materiálu.

Relevantný trh výroby a predaja okien a dverí

Celkovú veľkosť predmetného relevantného trhu vyčíslili účastníci koncentrácie na základe údajov zo štúdie o trhu okien a dverí v západnej a východnej Európe, ktorú vypracovala spoločnosť Interconnection Consulting. Konkrétne údaje o celkovej veľkosti predmetného relevantného trhu sú uvedené v nasledujúcej tabuľke:

Rok	Celková veľkosť trhu v SR	
	Objemové jednotky (tis. ks)	Finančné jednotky (mil. Eur)	
2005	643	111 (3 344 mil. Sk)	
2006	736	128 (3 856 mil. Sk)	
2007	796	150 (4 519 mil. Sk)	
Zdroj: Oznámenie koncentrácie, resp. štúdia spoločnosti Interconnection Consulting

Na základe údajov o predaji okien a dverí vo finančných jednotkách dosiahli účastníci koncentrácie na predmetnom relevantnom trhu nasledovné trhové podiely.

Účastníci koncentrácie	Trhové podiely účastníkov koncentrácie (%)	
	2005	2006	2007	
PENTA (Rabien)	[0 - 3]	[0 - 3]	[0 - 3]	
Noves	[7 - 10]	[7 - 10]	[6 - 9]	
Zdroj: Oznámenie koncentrácie

Z oznámenia koncentrácie vyplýva, že produkcia spoločnosti Rabien predávaná na Slovensku je realizovaná v centrálnom závode spoločnosti Rabien v Łódźi. Predaj výrobkov spoločnosti Rabien na území Slovenskej republiky je uskutočňovaný prostredníctvom jedného obchodného zástupcu, ktorý zabezpečuje predaj týchto výrobkov veľkoodberateľom, ktorí vo vlastnom mene a na vlastný účet predávajú nakúpené výrobky konečným spotrebiteľom.

Z predložených podkladov a informácií ďalej vyplýva, že podnikateľ Noves vyrába svoje výrobky v sídle spoločnosti v Spišskej Novej Vsi, ako aj v prevádzkarni v Smižanoch. Podnikateľ Noves predáva hotové výrobky priamo konečným spotrebiteľom alebo obchodným zástupcom a obchodným partnerom, ktorí na základe zmluvne dojednaných podmienok zabezpečujú pre svojich zákazníkov dodávky výrobkov spoločnosti Noves v rámci Slovenskej republiky a okolitých štátov.

Účastníci koncentrácie označili za svojich konkurentov spoločnosti SLOVAKTUAL, s. r. o., 272, 972 16 Pravenec (ďalej len „Slovaktual“), INCON, spol. s r. o., Priemyselná 6, 971 01 Prievidza (ďalej len „Incon“) a FENESTRA Sk, spol. s. r. o. Medzi ďalších podnikateľov, ktorí sa na území Slovenskej republiky zaoberajú výrobou okien a dverí patria napríklad spoločnosti ALUPLAST, s. r. o., Moštenická ulica 8, 971 31 Prievidza (ďalej len „Aluplast“), AB TEAM, s. r. o., Priemyselná 281, 965 01 Ladomerská Vieska (ďalej len „AB Team“) a H S F, s. r. o., Jesenského 50, 901 01 Malacky (ďalej len „HSF“).

Podľa údajov o objeme predaja okien a dverí získaných z prieskumu úradu, dosiahla spoločnosť Slovaktual v roku 2007 podiel na predmetnom relevantnom trhu približne vo výške 20 % a každá zo spoločností Incon a Fenestra dosiahla v roku 2007 na predmetnom relevantnom trhu podiel takmer vo výške 10 %. Podľa odhadu účastníkov koncentrácie predstavoval objem dovozu približne 10 až 15 % z celkového objemu predmetného relevantného trhu. Zvyšný podiel predmetného relevantného trhu je rozdelený medzi menších výrobcov okien a dverí.

Zo získaných podkladov a informácií úrad zistil, že podľa výšky trhového podielu dosiahol podnikateľ Noves v roku 2007 štvrté miesto na predmetnom relevantnom trhu, pričom z hľadiska trhových podielov predstavujú najbližších konkurentov podnikateľa Noves spoločnosti Incon a Fenestra. Podnikateľ PENTA dosiahol prostredníctvom spoločnosti Rabien v roku 2007 podiel na predmetnom relevantnom trhu vo výške [0 - 3] %.

Z vyššie uvedených skutočností vyplýva, že podnikateľ PENTA s relatívne nízkym trhovým podielom na predmetnom relevantnom trhu nadobudne uskutočnením posudzovanej koncentrácie trhový podiel podnikateľa Noves, čím podnikateľ PENTA získa na relevantnom trhu výroby a predaja okien a dverí podiel vo výške [7-10] %. Vzhľadom na to, že podnikateľ PENTA nezastáva v súčasnosti na predmetnom relevantnom trhu významné postavenie, ako aj vzhľadom na postavenie ostatných podnikateľov, uskutočnením posudzovanej koncentrácie sa existujúca štruktúra na tomto trhu nezmení.

V súvislosti s možným členením relevantného trhu výroby a predaja okien a dverí na viaceré tovarové relevantné trhy, úrad skúmal dopady posudzovanej koncentrácie aj na užšie vymedzené relevantné trhy, ktoré predstavujú jednotlivé relevantné trhy výroby a predaja plastových, hliníkových a drevených okien a dverí.

Z podkladov a informácií predložených účastníkmi koncentrácie vyplýva, že väčšinový podiel na objeme výroby a predaja okien a dverí u podnikateľa Noves, ako aj u spoločnosti Rabien predstavuje výroba a predaj okien a dverí z plastu. [Menšinový podiel] na objeme výroby a predaja okien a dverí u oboch podnikateľov predstavuje výroba a predaj okien a dverí z hliníka, pričom spoločnosť Rabien začala realizovať výrobu okien a dverí z hliníka až v roku 2008. Výrobou drevených okien a dverí sa nezaoberá ani jeden z účastníkov koncentrácie.

Konkrétne údaje o podieloch na relevantných trhoch výroby a predaja plastových okien a dverí a hliníkových okien a dverí, ktoré vyčíslili účastníci koncentrácie sú uvedené v nasledujúcej tabuľke:

Účastníci koncentrácie	Trhové podiely (%)	
	Plastové okná a dvere	Hliníkové okná a dvere	
	2005	2006	2007	2005	2006	2007	
PENTA (Rabien)	[2 - 5]	[2 - 5]	[2 - 5]	0	0	0	
Noves	[17 - 20]	[16 - 19]	[13 - 16]	[2 - 5]	[2 - 5]	[2 - 5]	
Zdroj: Oznámenie koncentrácie

Z podkladov a informácií predložených podnikateľmi oslovenými v prieskume úradu vyplýva, že na relevantnom trhu výroby a predaja plastových okien a dverí má z hľadiska dosiahnutého trhového podielu najvýznamnejšie postavenie spoločnosť Slovaktual, druhý najvyšší trhový podiel dosiahla v roku 2007 spoločnosť Incon a tretí najvyšší trhový podiel dosiahla spoločnosť Noves, za ktorou nasleduje spoločnosť Fenestra.

Na relevantnom trhu výroby a predaja hliníkových okien a dverí dosiahla v roku 2007 najvýznamnejšie trhové postavenie spoločnosť Fenestra a medzi najbližších konkurentov spoločnosti Noves patria z hľadiska podielu na tomto trhu spoločnosti Aluplast, Incon a Slovaktual. 

Na základe získaných podkladov a informácií úrad zistil, že vzhľadom na trhovú štruktúru pri výrobe a predaji plastových okien a dverí, ako aj pri výrobe a predaji hliníkových okien a dverí, uskutočnením posudzovanej koncentrácie sa postavenie účastníkov koncentrácie významne nezmení ani na takto vymedzených trhoch a k zmene existujúcej štruktúry nedôjde ani na samostatne vymedzených relevantných trhoch výroby a predaja plastových, hliníkových a drevených okien a dverí. 

Vzhľadom na to, že uskutočnením posudzovanej koncentrácie nedôjde k významnej zmene konkurenčného prostredia ani na užšie vymedzených trhoch, úrad ponechal presnú definíciu predmetného relevantného trhu otvorenú a pre účely tohto rozhodnutia skúmal dopady posudzovanej koncentrácie širšie vymedzený relevantný trh, ktorý vymedzili v oznámení koncentrácie účastníci koncentrácie.

Z vyššie uvedených skutočností vyplýva, že uskutočnením posudzovanej koncentrácie nedôjde k významnej zmene konkurenčného prostredia na relevantnom trhu výroby a predaja okien a dverí a podnikateľ PENTA bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

7.	Záver

Po preskúmaní a komplexnom vyhodnotení všetkých získaných podkladov a informácií, tak úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja okien a dverí na území Slovenskej republiky. 

Podľa § 33 zákona úrad listom číslo 1300/PMÚ SR/2009 zo dňa 27. 03. 2009 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 1330/2009 dňa 30. 03. 2009, vymedzil informácie obsahujúce obchodné tajomstvo, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Advokátska kancelária JUDr. Katarína Segečová, s. r. o.
JUDr. Katarína Segečová
advokát
Čajkovského 5
811 04 Bratislava